דארת' ויידר

| --- | --- |

אנאקין סקייווקר בשריון הקיברנטי שלו כאדון הסית' דארת' ויידר
 סוג:  אנטי-גיבור/נבל-על/אנטגוניסט
 שם סרט:  מלחמת הכוכבים
 הופעה ראשונה:  צילומית: פרק 4 (1977),  עלילתית: פרק 1
 הופעה אחרונה:  צילומית: אובי וואן קנובי (סדרה, 2022),  עלילתית: פרק 6
 יוצרים:  ג'ורג' לוקאס
 גילום הדמות:  דייוויד פראוז ובוב אנדרסון (חליפה),  ג'ייק לויד (אנאקין ילד),   היידן כריסטנסן (אנאקין בוגר),   סבסטיאן שאו (אנאקין זקן)
 דיבוב:  ג'יימס ארל ג'ונס
 מידע
 שם אמיתי:  אנאקין סקייווקר
 כינויים:  כאנאקין סקייווקר: אנני  כדארת' ויידר: לורד ויידר
 סטטוס:  מת
 גיל:  46
 תאריך לידה:  42 BBY
 גזע:  אדם (מאוחר יותר: אדם-סייבורג)
 מין:  זכר
 מקצוע:  אביר ג'דיי ואחר כך לורד סית' לוחם וטייס קרב  סוכן הקיסר למשימות מיוחדות  המפקד העליון של צבא האימפריה הגלקטית (החל מפרק 5)
 שיוך:  האימפריה הגלקטית
 נטייה:  מתחיל כטוב, לאחר מכן רע, ואז חוזר להיות טוב
 מומחיות:  לחימה בחרב אור, טייס קרב מצטיין, הנדסה, לוחמה פסיכולוגית
 כוחות:  שליטה פנומנלית ב"כוח" שמקנה לו יכולות כגון טלקינזיס, טלפתיה, רפלקסים מוגברים וראיית הנולד; כוח פיזי מוגבר, אינטלקט ברמה גאונית
 כלי נשק:  חרב אור
 כלי רכב:  קרבית TIE ניסיונית מתקדמת X1, משחתת כוכבים
 חבר בקבוצה:  האימפריה הגלקטית
 חבר לשעבר בקבוצה:  מסדר הג'דיי
 סגנון לחימה:  סיוף בחרב אור: שילוב של שיטה 2 ושיטה 5 לשיטה 6 ("נימאן"), שימוש ב"חניקת כוח" והטלת מורא על אויביו
 דת:  ג'דיי ואחר כך סית'
 אזרחות:  נולד בטטואין
 תאריך פטירה:  4 ABY
 סיבת המוות:  נפצע אנושות כשהציל את בנו, לוק סקייווקר, מיידי הקיסר פלפטין
 דמויות קשורות
 משפחה:  אמא: שמי סקייווקר, רעיה: פאדמה אמידאלה, בן: לוק סקייווקר, בת: ליאה אורגנה, נכד: בן סולו
 חברים:  אובי ואן קנובי ואסוקה טאנו (כשהיה בצד המואר), פלפטין (דארת' סידיוס) ובובה פט (כשעבר לצד האפל), ד"ר אפרה והמפקח תאנות' (בקומיקס)
 אויבים:  אובי ואן קנובי (מורהו לשעבר), הרוזן דוקו, ברית המורדים
דארת' ויידר (באנגלית: Darth Vader) – או בשמו הקודם אנאקין סקייווקר (באנגלית: Anakin Skywalker) – הוא דמות בדיונית מסדרת הסרטים "מלחמת הכוכבים", אשר מופיעה כדמות ראשית בסרטי הסדרה 1–6.
דארת' ויידר הוא לורד סית', המפקד העליון של צבא האימפריה הגלקטית ומשרתו של הקיסר פלפטין. הוא משמש כאנטגוניסט הראשי בטרילוגיה המקורית, ובזכות אכזריותו, הופעתו המאיימת, עיצוב הקסדה, המסכה והחליפה השחורות והדיבוב שסיפק ג'יימס ארל ג'ונס הפך ויידר לסמל הרוע האולטימטיבי, אך בהמשך הוא מתגלה כדמות מורכבת וטרגית.
דארת' ויידר החל את דרכו בתור אנאקין סקייווקר, אביר ג'דיי צעיר שנחשב לעילוי, אך עקב הזעם שבו על מות אמו וחשש לגורלה של אשתו פאדמה אמידאלה, אותה נשא בסתר, פנה לצד האפל של ה"כוח".
עוד משחר ילדותו היה ידוע כאחד מטייסי הקרב הטובים בגלקסיה, ובנוסף לכך היה מהנדס מוכשר – הוא בנה את C-3PO בגיל עשר ומעט אחרי כן פוצץ את תחנת החלל של פדרציית הסחר באמצעות חללית קרב קלה. לאחר שפנה לצד האפל, הוא תכנן ספינות חלל עבור האימפריה. בדו-קרב נגד אובי ואן קנובי במוסטאפר שהתרחש בעת השתלטות כוחות הסית' על הגלקסיה, הוא איבד את ידו השמאלית ואת שתי רגליו, וסבל מכוויות קשות ושאיפת עשן ואפר וולקני, כששכב פצוע על קרקע לוהטת וחלק מגופו נשרף. על מנת לאפשר לו לשרוד, הוחלפו חלקים רבים בגופו בתותבים ביוניים והוא עוטה חליפה ובה מערכות החייאה. הוא יכול לנשום באופן תקין רק באמצעות מערכת הנשמה מיוחדת הנמצאת בקסדתו. הוא עוטה שריון שחור, שביחד עם גפיו הביוניות, מעניק לו כוח פיזי מוגבר. ויידר הוא אדם אכזרי מאוד ומבסס את מרותו באמצעות הטלת פחד וטרור הן בפקודיו והן באויביו. ויידר לא מהסס להרוג את אלה שחולקים על דעתו ודתו או את אלה שנכשלו במילוי משימה שהטיל עליהם. אובי ואן קנובי תיאר אותו כ"יותר מכונה מאדם, מעוות ורשע".
בעקבות הצלחתם הרבה של שני הסרטים הראשונים שהופקו (פרקים 4 ו-5) הפך דארת' ויידר לסמל הרוע האולטימטיבי ולנבל-על קולנועי. בטרילוגיה המקדימה (פרקים 1–3) מוסברים המניעים למעברו של ויידר לצד האפל, ואילו בסרט "מלחמת הכוכבים - פרק 6: שובו של הג'דיי" מכפר ויידר על הרע שעשה וחוזר לצד הטוב של ה"כוח" (מספר דקות לפני מותו), אחרי שהוא מציל את בנו מעינויי הקיסר המרושע פלפטין, בהשליכו את הקיסר אל תוך כור ליבת האנרגיה של כוכב המוות ובכך מקריב את חייו למען בנו. התפניות בחייו הופכות את אנאקין/ויידר לאחת הדמויות המורכבות והנוגעות ללב בסדרת סרטי מלחמת הכוכבים.
ג'ורג' לוקאס, יוצר "מלחמת הכוכבים", כינה את פרקים 1–6 של סדרת הסרטים "הטרגדיה של דארת' ויידר".
דארת' ויידר הוא הדמות הידועה ביותר מסאגת מלחמת הכוכבים ואחד האייקונים המפורסמים והידועים ביותר בעולם של התרבות הפופולרית והקולנוע ההוליוודי. דמותו זכתה למחוות רבות (בהן גרגויל בקתדרלה הלאומית בוושינגטון) וכן לפארודיות רבות.